b'\n_START_ARTICLE_\nHladnikova brv na \xc5\xa0pici\n_START_PARAGRAPH_\nHladnikova brv na \xc5\xa0pici, prej Brv na \xc5\xa0pici, je most za pe\xc5\xa1ce in kolesarje, ki pre\xc4\x8dka Gruberjev kanal v Ljubljani na Prulah. Brv je del celostne urbane ureditve \xc5\xa0pice in mesto povezuje z zelenim zaledjem, predmestjem ter Botani\xc4\x8dnim vrtom._NEWLINE_Brv je bila predana prometu 7. maja 2009. Projekt so izdelali v Ateljeju De\xc5\xa1man (arhitekta Miha in Katarina De\xc5\xa1man) in projektivnem podjetju Arh\xc3\xa9, gradbena dela so izvedli Gradis Ljubljana, In\xc5\xa1titut za metalne konstrukcije, Ljubljana in podjetje Meteorit. Projekt postavitve mostu je vodila Slu\xc5\xbeba za razvojne projekte in investicije MU MOL. Leta 2013 je bila z odlokom MOL poimenovana po slovenskem botaniku in duhovniku Francu Hladniku, ustanovitelju Botani\xc4\x8dnega vrta._NEWLINE_Most je lahkotna prostorska pali\xc4\x8dna konstrukcija dvojnega loka z odprtim trikotnim prerezom razpetine 38 m. Ima le minimalne temelje, ki le\xc5\xbeijo na pilotih, tako da ni bil po\xc5\xa1kodovan obre\xc5\xbeni rob. V nosilni prerez je v rahlem loku postavljena pohodna povr\xc5\xa1ina. Ker se konstrukcija loka vzpenja hitreje kot hojnica, se prometna povr\xc5\xa1ina proti sredini zo\xc5\xbei, proti bregovoma pa raz\xc5\xa1iri (s 3,5 m na sredini na 4,5 m na bregovih). V pohodno povr\xc5\xa1ino je vgrajeno talno gretje. Osvetlitev mostu je izvedena z LED svetilkami, zato je diskretna in var\xc4\x8dna._NEWLINE_Celotno konstrukcijo so izdelali v delavnici podjetja Meteorit in jo v treh kosih prepeljali na objekt, kjer so jo zvarili in zmontirali. Kljub majhni te\xc5\xbei jeklene konstrukcije (29 ton) je monta\xc5\xbea, zaradi ote\xc5\xbeenega pristopa in zahteve po ohranitvi okoli\xc5\xa1kih dreves, potekala s pomo\xc4\x8djo dveh avtodvigal nosilnosti 200 t in avtodvigala 60 t._NEWLINE_Prej degradiran obre\xc5\xbeni prostor na obmo\xc4\x8dju \xc5\xa0pice in ob Gruberjevem kanalu je bil v nadaljevanju urejen kot mestni park. Ima kaskadno ureditev, obilico zelenja, novo tlakovanje in osvetlitev, ter urejen re\xc4\x8dni pristan. Tukaj je tudi velika pergola s stalno arheolo\xc5\xa1ko razstavo o zgodovini Ljubljanice. Celoten prostor slu\xc5\xbei razstavam na prostem in kot avditorij za razne prireditve. Ureditev \xc5\xa0pice so pripravili v ARHE d.o.o. Ljubljana in ATELIER arhitekti, izvajalec del je bilo GRADIS, Gradbeno podjetje Ljubljana. Mestna ob\xc4\x8dina Ljubljana je v sodelovanju z Dru\xc5\xa1tvom arhitektov Ljubljane in z Zbornico za arhitekturo in prostor razpisala javni anonimni nate\xc4\x8daj za ureditev prostora ob Ljubljanici in Gruberjevem kanalu.'